Most sultana Selima I

Most sultana Selima I (turski: Yavuz Sultan Selim Köprüsü, poznat i kao Treći bosforski most), je željeznički i cestovni most u najvećem turskom gradu Istanbulu. Premošćuje Bosforski moreuz i na taj način spaja evropski i azijski dio grada. Nalazi se sjeverno od druga dva viseća bosforska mosta. U početku je nazvan Treći bosforski most, analogijom u odnosu na druga dva mosta: Most šehida 15. jula (Prvi bosforski most) i Most sultana Mehmeda Osvajača (Drugi bosforski most) Nazvan je u čast osmanlijskog sultana sa početka 16. vijeka, Selima I. Nalazi se oko 5 km sjeverno od Bosforskog mosta, u blizini Crnog mora, između Garipçea kod Sarıyera (na evropskoj strani) i Poyrazköya kod Beykoza (na azijskoj strani). Kamen temeljac za izgradnju mosta je postavljen 29. maja 2013. godine,, na 560. godišnjicu od osvajanja Konstatinopolja, današnjeg Istanbula. Svečano je otvoren za promet 26. augusta 2016. Sa 322 metra visine, najviši je viseći most na svijetu. Poslije Mosta Millau, općenito je drugi najviši most na svijetu. Također je jedan od najširih visećih mostova na svijeta. Karakteristike Most sultana Selima I je dio planiranog Sjevernomramornog autoputa (turs. Kuzey Marmara Otoyolu), ukupne dužine od 260 km. Autoput bi trebao zaobilaziti urbane dijelove na sjeveru Istanbula, povezujući pri tome Kınalı i Silivri na zapadu i Paşaköy i Hendek na istoku. Glavni raspon mosta (1.408 metara) je deveti najduži raspon nekog visećeg mosta na svijetu. Dizajnirali su ga švicarski inženjer Jean-François Klein (vodeći projektant) i francuski konstrukcioni inžener Michel Virlogeux. Na mostu se nalaze po 4 cestovne i jedna željeznička pruga u oba smjera. Izgradnja mosta je povjerena konzorciju turske kompanije İçtaş i italijanske kompanije Astaldi. Ukupni troškovi izgradnje mosta iznose 4,5 milijardi turskih lira (što je približno oko 2,5 milijardi američkih dolara za period 2013. godine). Literatura Gürsoy, Defne; Ugur Hüküm (2006). Istanbul: Emergence d'une société civile (jezik: francuski). Pariz: Editions Autrement. ISBN 978-2746707979. Reference Vanjski linkovi Službeni sajt